Zadeva: Nadgradnja carinskega enotnega okenca za preverjanje certifikatov EU CSW - CERTEX

Obveščamo vas, da bomo predvidoma s 15. 4. 2024 začeli s preverjanjem certifikatov v nadgrajenem carinskem enotnem okencu EU CSW - CERTEX.

**EU CSW - CERTEX** (**EU** **C**USTOMS **S**INGLE **W**INDOW **CERT**IFICATE **EX**CHANGE), poimenovan tudi sistem enotnega okenca EU za izmenjavo potrdil, je sistem EU, ki omogoča izmenjavo informacij med nacionalnimi carinskimi sistemi in sistemi partnerskih pristojnih organov (**PCA** – **P**artner **C**ompetent **A**uthorities), ki so odgovorni za izvrševanje necarinskih formalnosti EU na različnih področjih, kot so zdravje in varnost, varstvo okolja, nadzor trga, ribištvo, itd.

Pravni okvir za vzpostavitev enotnega okenca Evropske unije za carino je bil postavljen z Uredbo (EU) 2022/2399 o vzpostavitvi okolja enotnega okenca Evropske unije za carino. Izmenjava informacij o unijskih necarinskih formalnostih oziroma certifikatih iz dela A Priloge Uredbe (EU) preko EU CSW – CERTEX, bo s 25. 3. 2025 postala obvezna za vse države članice.

Začetni pilotni projekt enotnega okenca, poimenovan SW CVED, je bil v FURS uveden julija 2015. Trenutno se v enotnem carinskem okencu (SW CVED verzija R1.5.1,) izvaja preverjanje naslednjih treh certifikatov:

* CHED – A (Skupni zdravstveni vstopni dokument za pošiljke živali)
* CHED – D (Skupni zdravstveni vstopni dokument za krmo in živila neživalskega izvora)
* CHED – P (Skupni zdravstveni vstopni dokument za pošiljke proizvodov živalskega

 izvora, zarodnih proizvodov in živalskih stranskih proizvodov)

Pilotna faza je omogočala zgolj avtomatizirano preverjanje obstoja oziroma veljavnosti certifikatov.

Sistem SW CVED se je tekom razvoja pilotnega projekta, zaradi vključevanja dodatnih certifikatov, preimenoval v EU CSW – CERTEX.

Nadgradnja (EU CSW – CERTEX verzija, R3.1), bo tako omogočala preverjanje še dodatnih pet certifikatov, in sicer:

* CHED – PP (Skupni zdravstveni vstopni dokumenti za rastline in rastlinske proizvode)
* FLEGT (Dovoljenje za les in lesne proizvode)
* COI (Certifikat o kontrolnem pregledu za uvoz ekoloških proizvodov ali proizvodov iz preusmeritve v EU)
* ODS (Dovoljenje za snovi, ki tanjšajo ozonski plašč)
* FGAS (Dovoljenje in kvote za fluorirane toplogredne pline)

Ta nadgradnja poleg samega preverjanja obstoja in veljavnosti certifikata, omogoča tudi nove funkcionalnosti kot npr. sistem upravljanja s količinami (Quantity Management – QM), ki je sestavljen iz rezervacije in odpisa količin. Vse nove funkcionalnosti so podprte z dodatnimi elektronskimi sporočili.

Poleg same implementacije novih elektronskih sporočil in novih funkcionalnosti, je dopolnjen tudi uporabniški vmesnik v zavihku uvozne deklaracije »CERTEX«. Tu so prikazani podatki, ki jih dobimo v odgovoru iz EU CSW – CERTEX. Pripravljena so tudi nova poslovna pravila za preverjanje pravilnega formata referenčne številke certifikata in pa poslovna pravila, ki upravljajo s podatki, ki jih dobimo v odgovoru iz EU CSW – CERTEX in so pogoj za sprejem ali zavrnitev uvozne deklaracije.

# Izpolnjevanje uvozne deklaracije

Če je v uvozni deklaraciji v podatkovnem elementu PE 2/3 vpisana ena izmed oznak, predpisanih za določen certifikat in referenčna številka certifikata, se iz SIAIS2 samodejno pošlje XML zahtevek za preverjanje veljavnosti certifikata v EU CSW – CERTEX.

|  |  |
| --- | --- |
| CHED-D | C678 |
| CHED-PP | C085 |
| CHED-A | C640 |
| CHED-P | N853 |
| ODS | L100 |
| FGAS | C057, C079, C082 |
| COI | C644 |
| FLEGT | C690 |

*Oznake certifikatov, ki se bodo preverjale v EU CSW – CERTEX 3.1.*

Formati referenčnih številk:

Pred pošiljanjem se preveri struktura referenčne številke potrdila. Primer XXXr itemXXXe referenčne številke za:

* (C640)(CHEDA.XX.YYYY.nnnnnnn) – za pošiljke živali;
* (C678)(CHEDD.XX.YYYY.nnnnnnn) – za pošiljke živil/krme neživalskega izvora z večjim tveganjem
* (N853)(CHEDP.XX.YYYY.nnnnnnn) – za pošiljke proizvodov živalskega izvora, zarodnih proizvodov in živalskih stranskih proizvodov;
* (C085)(CHEDPP.XX.YYYY.nnnnnnn) – za rastline in rastlinske proizvode;

pri tem pomeni:

* XX državo izdaje,
* YYYY leto izdaje,
* nnnnnnn številko potrdila (7 številk), in
* dodatna oznaka “R” – delno zavrnjeno oz. “V” – delno potrjeno (če se referenčna številka potrdila konča s črko R ali V).
* (C644)(COI.XX.YYYY.nnnnnnn) – za uvoz proizvodov iz ekološke pridelave, pri čemer se prvi trije znaki nanašajo na vrsto potrdila, druga dva znaka se nanašata na državo izvoza, tretji štirje znaki se nanašajo na leto izdaje, zadnjih sedem znakov pa je splošna sistemska številka. Če se pošiljka deli na različne serije pred sprostitvijo v prosti promet, potem je za sistemsko številko poševnica in številka izpiska, tako da je oblika za izpisek certifikata (COI.XX.YYYYY.nnnnnnn/mm).
* (C690)(xx.xxxxx-xxxxx.xxx-ID-xx) – če je PE “Koda države odpreme/izvoza” “ID” (Indonezija), potem je oblika številke dovoljenja FLEGT xx.xxxxx-xxxxx.xxx-ID-xx, pri čemer se prva dva znaka nanašata na leto izdaje, naslednjih 13 znakov je splošna sistemska številka, ki se nanaša na ID, zadnji dve črki pa sta ISO koda predvidene države uvoza, ko je pošiljka zapustila indonezijsko pristanišče. Za vse druge primere oblika številke dovoljenja FLEGT ni predpisana.
* (L100)(IMP-xxxx-xxxx-xxxx-xxxxxxxx) – za snovi, ki tanjšajo ozonski plašč, pri čemer se prvi trije znaki nanašajo na vrsto licence (IMP = Import), tretji štirje znaki se nanašajo na vrsto uvoznega dovoljenja, nato pa je navedeno leto izdaje dovoljenja ter splošna sistemska številka.

Če struktura referenčne številke ne ustreza, se deklaracija zavrne in o tem obvesti deklaranta.

Rezervacija količin

Pravilno izpolnjevanje podatkov v deklaraciji v zvezi z rezervacijo količin s strani deklarantov je izredno pomembno, sicer ne bo prišlo do pravilne rezervacije količin in po vsej verjetnosti prišlo do problemov pri ponovnem vlaganju uvozne deklaracije za isto referenčno številko certifikata. Še posebej morajo biti deklaranti pozorni pri izpolnjevanju uvozne deklaracije, kjer je v certifikatu vpisano večje število postavk z enakimi ali različnimi tarifnimi oznakami.

Postavka uvozne deklaracije se primerja s postavko certifikata v EU CSW – CERTEX preko izpolnjevanja podatkovnega elementa PE 12 03 013 000 z nazivom “Številka vrstične postavke v listini”, zato je ta podatkovni element potrebno obvezno izpolniti.

Deklarant mora biti pozoren na to, da se tarifna oznaka iz postavke uvozne deklaracije ujema s tarifno oznako postavke certifikata, poleg tega mora biti še posebej pozoren tudi na to, da v podatkovni element PE 6/1 uvozne deklaracije vpiše pravilno neto maso, kar je pogoj za pravilno rezervacijo količine v certifikatu. V nasprotnem primeru bomo v odgovoru iz EU CSW – CERTEX prejeli rezultate preverjanja, ki ne bodo omogočili rezervacije količin in bodo od inšpektorjev zahtevali dodatno preverjanje podatkov.

**Usklajevanje podatkov v uvozni deklaraciji po prepustitvi in izrek neveljavnosti uvozne deklaracije**

Zahtevek o intervenciji za določen certifikat se pošlje v EU CSW - CERTEX ročno iz upravičenih razlogov oz. po predhodnem preverjanju s strani inšpektorja. Predhodno preverjanje upravičenosti usklajevanja podatkov je potrebno, ker zahtevek o intervenciji povzroči spremembo oz. izbris predhodno rezerviranih količin.

Zahtevek o intervenciji se pošlje v EU CSW - CERTEX v naslednjih primerih:

* če se usklajujejo podatki deklaracije vezani na določen certifikat po prepustitvi
* če se deklaracija vezana na določen certifikat izreče za neveljavno po prepustitvi

Usklajevanje podatkov v uvozni deklaraciji po prepustitvi in pošiljanje zahtevka o intervenciji

Za certifikat o uvozu ekoloških proizvodov usklajevanje podatkov po prepustitvi ni možno.

Deklarant v primeru usklajevanja podatkov v deklaraciji po prepustitvi, vloži zahtevek za usklajevanje podatkov IE413C in navede razloge za usklajevanje podatkov.

Zahtevek za intervencijo se ne pošlje v EU CSW - CERTEX:

* če se spremenjeni podatki ne nanašajo na isti MRN deklaracije,
* če se spremenjeni podatki ne nanašajo na isto šifro in isto referenčno številko certifikata
* če se spremenjeni podatki ne nanašajo na neto maso, tarifno oznako ali številko vrstične postavke v listini, na nivoju iste postavke deklaracije

Na podlagi rezultatov, ki jih dobimo v odgovoru iz EU CSW – CERTEX na poslano sporočilo o intervenciji, se zahtevek za usklajevanje podatkov sprejme ali zavrne.

Izrek neveljavnosti deklaracije po prepustitvi in pošiljanje zahtevka o intervenciji

Deklarant vloži zahtevek za izrek neveljavnosti deklaracije (IE414) in navede tudi razlog za izrek neveljavnosti. Inšpektor preveri, ali je zahtevek za izrek neveljavnosti upravičen in v zavihku »CERTEX« uvozne deklaracije preveri, ali se zahtevek nanaša na določeno oznako in referenčno številko certifikata v podatkovnem elementu PE 2/3, za katerega so bili pred prepustitvijo preverjeni podatki in izvedena rezervacija količin v EU CSW - CERTEX. Na podlagi rezultatov, ki jih dobimo v odgovoru iz EU CSW - CERTEX, se zahtevek za izrek neveljavnosti sprejme ali zavrne.

**Ostale informacije**

Dopolnitev obstoječega sistema SW CVED z EU CSW - CERTEX ne posega v obstoječi način preverjanja in overjanja certifikatov in izpiskov pri uvozu ekoloških proizvodov.

V odgovoru iz EU CSW CERTEX bomo praviloma dobili tudi pdf certifikata. V primeru da pdf certifikata ne bomo prejeli, ga lahko inšpektor za namene izvajanja kontrole zahteva od deklaranta, ki ga pošlje preko sistema ePrilog.

Enak postopek se uporabi tudi v primeru nedelovanja EU CSW - CERTEX.